Milan Černák

Milan Černák (* 14. apríl 1932) je slovenský režisér, scenárista, dramaturg krátkych dokumentárnych, populárno-vedeckých a animovaných filmov.
Charakteristika tvorby.
Vo všetkých svojich filmoch zostáva verný svojmu krédu - natáčať inteligentné filmy. Venoval sa kultúrnym ale hlavne športovým spravodajským filmom. Podstata jeho tvorby je poodhaliť vzťahy a hodnoty ľudského bytia v rôznych formách. Jeho tvorba je o to zaujímavejšia, že nakrúcal zrozumiteľné, inteligentné filmy pre divákov, v plnom zmysle slova tohto spojenia. Počas svojej štyridsať ročnej filmovej činnosti vytvoril viac než 600 spravodajských šotov a približne 160 krátkych dokumentárnych, populárno-vedeckých a animovaných filmov. Za svoju tvorbu bol odmeňovaný na domácich i zahraničných festivaloch (Budapešť, Lipsko, Moskva, Zaragoza a pod.) najvyššími poctami.
Spravodajský film.
Milan Černák si ešte počas štúdia na gymnáziu podal prihlášku na Vysokú školu múzických umení v Bratislave so zameraním na divadelnú dramaturgiu. Na zásah straníckej organizácie Vysokej školy múzických umení ho neprijali z kádrových dôvodov. Po maturite v roku 1950 nastúpil do bratislavského spravodajského filmu, kde pracoval ako režisér. Venoval sa kultúre a športu. V roku 1962 začal študovať na FAMU v Prahe, kde v roku 1965 absolvoval odbor televíznej a filmovej dramaturgie a réžie. V tom období, od roku 1964 vykonával funkciu šéfredaktora spravodajského filmu. Vo funkcii pracoval do roku 1970, keď bol pozbavený členstva v Komunistickej strane Česko-Slovenska (člen od roku 1954) a odvolaný z funkcie. Dôvodom bolo spolupodieľanie sa na vydaní mimoriadneho čísla žurnálu "Čierne dni" (r. L. Kudelka, M. Černák, Š. Kamenický, C. Kováč, 1968) zachytávajúceho intervenciu vojsk Varšavskej zmluvy z augusta 1968, čím sa dostal ako režisér na čiernu listinu. Černákove filmy stiahli, jeho meno sa nemohlo nikde objaviť. Nový riaditeľ Spravodajského filmu Štefan Malíček filmárov neprepustil, ale nechal si ich na iných postoch.
Dramaturg.
Milan Černák sa stal v roku 1970 hlavným dramaturgom na takzvané objednávkové filmy. Podobne ako režiséri Peter Solan a Jakub Jakubisko. Filmy nešli do oficiálnej distribúcie, ale nakrúcali sa pre potreby ministerstiev či štátnych podnikov. Takto vznikol aj jeden z Černákových medzinárodne najúspešnejších filmov o zavlažovaní "Miliardy kvapiek života" (1975). Neskôr zastával funkciu vedúceho dramaturga dokumentárnej skupiny, kde pôsobil až do revolúcie v roku 1989.
Koliba.
Po vypuknutí revolúcie ho výbor Verejnosť proti násiliu (VPN) navrhol ako kandidáta na riaditeľa Slovenskej filmovej tvorby Koliba. Milan Černák to považoval za výzvu a videl v tom príležitosť osobnej satisfakcie za nemožnosť ísť študovať a aj za odvolanie po auguste 1968. Stal sa prvým zvoleným riaditeľom v celej sfére kultúry. V roku 1991 bol z tejto funkcie odvolaný. Neskôr pôsobí ako riaditeľ odboru médií na Ministerstve kultúry Slovenskej republiky.
Slovenský syndikát novinárov (SSN).
Černákovou hlavnou úlohou na Ministerstve kultúry bola príprava nového masmediálneho zákona. Tak sa dostal do úzkeho kontaktu so Slovenským syndikátom novinárov a neskôr pôsobil ako podpredseda SSN. Bol editorom časopisu SSN "Fórum". V roku 2013 získal ocenenie za celoživotné dielo v hlavnej kategórii Ceny SSN "Mercurius veridicus ex Slovakia (Pravdivý posol zo Slovenska)".
Filmografia.
Výber filmov so športovou tematikou.
Tieto filmy sú zamerané na zaznamenávanie výkonov, ale aj na individuálny ľudský osud človeka – športovca.
Výber filmov z „nešportovej“ oblasti.
K 30. výročiu oslobodenia Československa vytvoril Milan Černák "Fragmenty z Martina" (1974), film, ktorý nás zoznamuje s okresným mestom starých tradícii a veľkých premien.
Koncom šesťdesiatych rokov režisér rozširuje svoj autorský register a vytvára pozoruhodný medailón: 
Milan Černák zostavil tiež v roku 2007 v spolupráci so Slovenským filmovým ústavom špeciálne bonusové DVD "Týždeň", ktoré je súčasťou kolekcie Slovenský film 70. rokov vydavateľstva Petit Press. Tvorí ho desať spravodajských žurnálov.